Landseer (koira)

**Landseer** () on koirarotu, joka on lähtöisin Newfoundlandin saarelta. Suomeen tuotiin ensimmäisen kerran landseereja vuonna 1977 Englannista.

Rotu ejuuri ylsi vuonna 2025 sadan suosituimman koirarodun joukkoon Suomessa. Vuosina 2020–2025 Suomessa syntyi joka vuosi noin sata landseeria.

## Ulkonäkö

Landseerit ovat suuria ja pitkäkarvaisia koiria. Niiden turkin väritys on valkomusta. Koiralla on valkoisella pohjalla mustia revitynmuotoisia läiskiä rungossa ja lanneosassa. Pää on musta, ja siinä on valkoinen otsapiirto. Landseerin raajat ovat pidemmät ja runko hieman kevyempi, sulavampi ja jäntevämpi kuin sukulaisrodulla newfoundlandinkoirallaLandseerilla on tyvestä vahva ja leveä häntä, joka toimii perämelana koiran uidessa sekä varpaiden välissä uimista helpottavat "räpylät". 

## Luonne ja käyttäytyminen

Rodun edustajat ovat avoimia, miellyttämishaluisia ja ihmisystävällisiä. Vahtitaipumukset ovat yksilökohtaisia mutta yleensä vähäisiä. Pihaan tulijat mahdollisesti haukutaan ja perhettä puolustetaan, mutta ihmisiin landseerit suhtautuvat innokkaasti ja lempeästi. Omaan perheeseensä se kiintyy syvästi ja sitä pidetään hyvin lapsirakkaana rotuna. 

Landseer toimii hyvin sekä harrasteissa että myös kotikoirana. Landseerit ovat parhaimmillaan vesipelastuksessa, koska siihen rotu on alun perin jalostettu. Rodulla on luontainen ja vahva pelastusvaisto sekä erinomainen uimataito. Landseer on myös mukava kaveri harrastuskoiraksi esimerkiksi TOKO:on tai hakuun.

## Alkuperä

Newfoundlandinkoirapentueissa on aina syntynyt mustavalkoisia yksilöitä, joita aluksi hyljeksyttiin. Sir Edwin Landseer ihastui näihin koiriin, ja hänen maailmankuulujen taideteostensa ansioista landseer alkoi vähitellen kiinnostaa. Keski-Euroopassa ryhdyttiin 1900-luvun alussa jalostamaan rotua erilleen mustavalkoisesta newfoundlandinkoirasta. Kehitettiin korkearaajaisempi ja liikunnallisempi rotu vesipelastuskoiraksi, johon rotu edelleenkin hyvin soveltuu. Kasvattajien tavoitteena oli luoda mahdollisimman paljon Landseerin maalausten koirien näköisiä landseereja. Rotu virallistettiin vasta vuonna 1960.

## Terveys

Rodun keskimääräinen elinikä on noin 9 vuotta, kun tarkastellaan vuosina 2015–2025 kuolleita rodun edustajia. Tyypillisimmät kuolinsyyt ovat vanhuus, syöpäsairaudet sekä luuston ja nivelien sairaudet. Landseerin tyypillisimmät terveysongelmat ovat lonkkaniveldysplasia, kyynärniveldysplasia, spondyloosi, polven eturistisiteen vauriot, silmäluomien ongelmat ja epilepsia.

Noin 76 %:lla landseereista on terveet lonkat (Suomen Kennelliiton arvosteluasteikolla A tai B), kun taas kohtalaista tai vaikeaa lonkkaniveldysplasiaa esiintyy 9 %:lla rodun edustajista (Suomen Kennelliiton arvosteluasteikolla D tai E). Eriasteista kyynärniveldysplasiaa esiintyy 20 %:lla rodun edustajista. Landseerin PEVISA-ohjelmassa on pakollinen lonkkakuvauslausunto ja kyynärkuvauslausunto.

Selän sairauksista huolestuttavin on spondyloosi. Siinä sairaudessa nikamien välille alkaa muodostua siltoja ja luupiikkejä. Sairaus on tyypillinen vanhoilla koirilla, mutta joillain roduilla muutoksia löydetään jo nuoremmilta yksilöiltä. Landseerilla spodyloosimuutoksia esiintyy 21 % rodun edustajista.

Eturistisiteen katketessa polvinivel löystyy, ja reisiluu pääsee liukumaan sääriluun nivelpinnalla taaksepäin. Polviniveleen kehittyy nopeasti tulehdusreaktio ja nivelrikko, josta aiheutuu koiralle kipua ja ontumista. Landseereilla esiintyy eturistisidevaurioita jonkun verran.

Landseereilla esiintyy jonkun verran epilepsiaa. Epilepsia on toistuvia kohtauksia aiheuttava aivojen sähköisen toiminnan häiriö. Kohtauksia on erityyppisiä ja koiralla voi olla tajunnan, motoriikan, sensorisen toiminnan, autonomisen hermoston tai käyttäytymisen muutoksia. Kohtauksen aikana koira voi olla tajuissaan tai tajuton.

Erilaisista silmäsairauksista rodulla esiintyy jättiroduille tyypillistä liian suurta luomirakoa sekä silmäluomen kiertymistä ulospäin.

## Katso myös
* Newfoundlandinkoira
* Berninpaimenkoira
* Bernhardinkoira
* Leonberginkoira
## Lähteet

* Landseer-yhdistys
* KoiraNet-jalostustietojärjestelmä

### Viitteet

## Aiheesta muualla

* Kennelliiton rotumääritelmä (pdf)